KLASA: UP/I-034-02/24-01/97

URBROJ: 711-02-02/06-2025-6

Zagreb, 29. siječnja 2025.

**Povjerenstvo za odlučivanje o sukobu interesa** (u daljnjem tekstu: Povjerenstvo), OIB: 60383416394, u sastavu Aleksandre Jozić-Ileković kao predsjednice Povjerenstva, Ines Pavlačić, Igora Lukača, Nike Nodilo-Lakoš i Ane Poljak kao članova Povjerenstva, na temelju članka 32. stavka 1. podstavka 3., članka 44. stavka 2. i članka 48. stavka 1. Zakona o sprječavanju sukoba interesa („Narodne novine“, broj 143/21. i 36/24.- u daljnjem tekstu ZSSI), **u predmetu obveznika Garija Cappellia, OIB:** **……………., zastupnika u Hrvatskom saboru do 16. svibnja 2024.,** pokrenutom po službenoj dužnosti, na 70. sjednici održanoj 29. siječnja 2025. godine, donosi sljedeću

**ODLUKU**

1. **Obveznik Gari Cappelli,** **zastupnik u Hrvatskom saboru do 16. svibnja 2024. godine,** **nepodnošenjem imovinske kartice povodom prestanka obnašanja dužnosti u zakonom propisanom roku, počinio je povredu odredbe članka 10. stavka 2. ZSSI-a.**
2. **Za povredu ZSSI-a, opisanu pod točkom I. ove izreke, obvezniku se izriče sankcija u obliku opomene.**

Obrazloženje

Povjerenstvo je po službenoj dužnosti, uvidom u Registar imovinskih kartica, utvrdilo kako obveznik Gari Cappelli, zastupnik u Hrvatskom saboru do 16. svibnja 2024. godine, nije podnio imovinsku karticu povodom prestanka obnašanja dužnosti u zakonom propisanom roku, već sa zakašnjenjem, dana 30. rujna 2024. godine.

Obzirom je imenovani obnašao dužnost zastupnika u Hrvatskom saboru u mandatu od 22. srpnja 2020. godine do 16. svibnja 2024. godine, ima status obveznika sukladno članku 3. stavku 1.točki 3. ZSSI-a te je dužan postupati po odredbama navedenog zakona.

Slijedom navedenog, Povjerenstvo je dana 24. listopada 2024. godine, utvrdilo postojanje pretpostavki za pokretanje postupka radi moguće povrede članka 10. stavka 2. ZSSI-a i o istome je obavijestilo obveznika putem obavijesti KLASA:UP/I-034-02/24-01/97, URBROJ:711-02-01/06-2024-03 te je ujedno obveznik pozvan da se u roku od 15 dana očituje na činjenična utvrđenja iz navedene obavijesti. Obveznik se očitovao na navedenu obavijest navodeći da je imovinsku karticu povodom prestanka obnašanja dužnosti podnio odmah nakon „upozorenja“ Povjerenstva, što je i vidljivo u podnesenoj imovinskoj kartici te da to dokazuje da su njegove namjere čestite i transparentne. Nadalje, naveo je da u cijelom periodu u kojem je imao obvezu podnošenja imovinskih kartica (kao gradonačelnik, saborski zastupnik i ministar) nikad nije prekoračio datum predaje imovinske kartice ni zloupotrijebio vjerodostojnost iste. Također, je istaknuo da nakon što mu je prestala dužnost zastupnika u Hrvatskom saboru nije postojala nadležna osoba, kao ni dopis s kojim bi bio upoznat kada je bio dužan predati imovinsku karticu i našavši se u potpuno neočekivanoj životnoj situaciji nije mogao pretpostaviti limitiranje nekim novim datumom te je smatrao da imovinsku karticu treba podnijeti početkom godine za prethodnu ili kad se dogodi neka značajnija promjena.

Tijekom postupka utvrđeno je da je obveznik dana 30. rujna 2024. godine podnio imovinsku karticu povodom prestanka obnašanja dužnosti.

Člankom 32. stavkom 1. podstavkom 1. ZSSI-a propisano je da je nadležnost Povjerenstva pokretanje postupaka za utvrđivanje povreda odredaba toga Zakona o sukobu interesa ili drugog zabranjenog ili popisanog ponašanja.

Člankom 41. stavkom 1. ZSSI-a propisano je da Povjerenstvo može pokrenuti postupak po službenoj dužnosti i povodom vjerodostojne i osnovane prijave o mogućoj povredi toga Zakona.

Člankom 10. stavkom 2. ZSSI-a propisano je da su obveznici dužni podnijeti imovinsku karticu u roku od 30 dana od dana stupanja na dužnost te u roku od 30 dana po prestanku obnašanja dužnosti.

Člankom 14. stavkom 1. ZSSI-a propisano je da ako obveznik ne ispuni obvezu podnošenja imovinske kartice iz članaka 10. i 11. te članka 12. stavka 3. toga Zakona, Povjerenstvo će pokrenuti postupak protiv obveznika zbog povrede odredbi o podnošenju imovinske kartice.

Stavkom 2. istoga članka ZSSI-a propisano je da će iznimno od stavka 1. toga članka, Povjerenstvo obveznika podnošenja imovinske kartice koji prvi put podnosi imovinsku karticu povodom prvog stupanja na dužnost, prije pokretanja postupka iz stavka 1. toga članka, pisanim putem pozvati da ispuni imovinsku karticu u roku koji ne može biti kraći od 8 dana niti duži od 15 dana od dana zaprimanja pisane obavijesti. Iznimka propisana navedenom odredbom nije primjenjiva u konkretnom slučaju budući da se ne radi o obveznici koja prvi put podnosi imovinsku karticu povodom prvog stupanja na dužnost.

Dakle, obzirom je nesporno utvrđeno da obveznik Gari Cappelli nije podnio imovinsku karticu povodom prestanka obnašanja dužnosti u zakonom propisanom roku, nego sa zakašnjenjem, dana 30. rujna 2024. godine, imenovani je počinio povredu odredbe članka 10. stavka 2. ZSSI-a.

Člankom 48. stavkom 1. ZSSI-a propisano je da za povredu odredbi toga Zakona o sukobu interesa ili drugog zabranjenog ili propisanog ponašanja, pored ostalog, i iz članka 10., Povjerenstvo obveznicima, uzimajući u obzir načelo razmjernosti, može izreći opomenu ili novčanu sankciju.

Člankom 49. ZSSI-a propisano je da se opomena može izreći obvezniku ako se prema njegovom postupanju i odgovornosti te prouzročenoj posljedici radi o očito lakšem kršenju odredaba ZSSI-a.

U ovom konkretnom slučaju, Povjerenstvo je obvezniku izreklo sankciju u obliku opomene. Prilikom odmjeravanja vrste sankcije prije svega je obzir uzelo činjenicu da je obveznik ipak, iako sa zakašnjenjem, podnio imovinsku karticu povodom prestanka obnašanja dužnosti. Također, Povjerenstvo kao olakotnu okolnost obvezniku uzima u obzir i činjenicu da protiv imenovanog do sada pred Povjerenstvom nisu donesene odluke kojima bi bila utvrđena povreda vezana uz propust podnošenja imovinskih kartica te drugih povreda ZSSI-a. Slijedom svega navedenog, Povjerenstvo smatra izricanje sankcije opomene svrsishodnim obzirom na sve navedene okolnosti slučaja.

Stoga je Povjerenstvo donijelo odluku kako je navedeno u izreci.

PREDSJEDNICA POVJERENSTVA

Aleksandra Jozić-Ileković, dipl.iur.

Uputa o pravnom lijeku:

Protiv odluke Povjerenstva može se pokrenuti upravni spor. Upravna tužba podnosi se Visokom upravnom sudu Republike Hrvatske u roku od 30 dana od dana dostave odluke Povjerenstva. Podnošenje tužbe nema odgodni učinak.

Dostaviti:

1. Obveznik Gari Cappelli, osobnom dostavom

2. Objava na mrežnim stranicama Povjerenstva nakon uredne dostave obvezniku

2. Pismohrana